《送给事服满之京》
元代·胡奎

剖松见贞心，裂竹知直节。所以君子交，不学儿女别。

我随贤王驾，聿来古洪都。给事偶相见，长身美多须。

昂昂九皋鹤，清声振寥廓。三载读檀弓，一朝登凤阁。

南浦水如天，开帆月正弦。风恬鲸浪稳，人识孝廉船。

子乘驷马车，蹴蹋长安道。倾盖各有时，何须论迟早。

笑呼麻姑酒，送别豫章城。愿言崇令德，忠孝在兹行。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。